**תקציר**

במרכז המחקר עומדות גישות שונות ללימוד התלמוד הבבלי בישיבות המרכזיות באירופה במשך כ-130 שנה מהקמת ישיבת וולז'ין בתחילת המאה ה-19 ועד הקמת ישיבת חכמי לובלין בתחילת המאה העשרים.

החלק הראשון של המחקר עוסק בבירור שמונה שיטות שונות בהן נלמד התלמוד הבבלי. שיטת החילוקים, שיטת הפשט, שיטת הבקיאות, השיטה האנליטית ושיטת ההבנה, שיטת הסוגיות, שיטת ההיגיון והשיטה המחקרית-אקדמית. מחקר זה בא לברר את שיטות הלימוד מנקודת ראות דידקטית פדגוגית. לפיכך, ביררנו את עקרונות הלימוד של כל שיטה, כדי להבין את ייחודיותה של כל שיטה, ואת השונות בין השיטות השונות, והדגמנו לימוד סוגיה זהה מהתלמוד הבבלי על פי כל שיטה ושיטה.

הדגמת השיטה תורמת להבנת דרך היישום של שיטות הלימוד בפועל, ואת ההבדלים בין השיטות השונות ללימוד התלמוד הבבלי.

החלק השני של המחקר עוסק בבירור תוכניות הלימודים ללימוד התלמוד הבבלי שנהגו בישיבות המרכזיות באירופה בתקופה הנדונה. במחקר מוגדרים שישה מודלים שונים של תוכניות לימוד. המודל הליטאי, המודל החסידי פולני, המודל ההונגרי, המודל הגרמני, מודל הבקיאות והמודל המאוחד. כל מודל מאפיין תוכנית לימוד בישיבה מרכזית באירופה כדילהלן: המודל הליטאי בישיבות וולז'ין, טלז וסלבודקה, המודל החסידי פולני ב"שטיבל" החסידי, המודל ההונגרי בישיבת פרשבורג, המודל הגרמני בסמינר לרבנים בברלין, מודל הבקיאות בישיבת וולז'ין בראשות הנצי"ב מוולז'ין, והמודל המאוחד בישיבת חכמי לובלין.

תוכנית לימודים מורכבת מתוכנים ומטרות. המחקר בא לברר את התכנים של כל המודלים השונים בקשר לתוכניות הלימודים, כמו לדוגמה, אלו ספרים למדו במסגרת לימוד התלמוד הבבלי, ומה המטרות החינוכיות שעומדות בבסיס יצירת תוכנית הלימודים. המחקר בוחן את מידת ההשפעה של מטרות התוכנית, המהוות את התפיסה הרעיונית של תוכנית הלימודים, על תוכני הלימוד. ממסקנות המחקר עולה כי יש קשר הדוק בין מטרות תוכנית הלימודים לבין התוכנים של תוכניות הלימוד בכל ששת המודלים של תוכניות הלימוד.

להשלמת המחקר נבדקה דרך היישום של תוכניות הלימודים בידי תלמידים מרכזיים של מפתחי התוכניות שהיו אחר כך לראשי ישיבות בעצמם.

בדיקת דרך היישום בפועל של תוכניות הלימוד השונות, תרמה להבנת הקשר בין שיטות לימוד התלמוד לבין מימושן בפועל. תחילה, על ידי תוכנית הלימודים ללימוד תלמוד בישיבה ומטרותיה, לבסוף, בדקנו האם התוכנית יושמה בפועל על ידי התלמידים של מפתחיה.

ממסקנות המחקר עולה כי מתוך ששת המודלים השונים של תוכניות הלימודים, המודל ההונגרי שפותח על ידי ר' משה סופר [ה"חתם סופר"] בישיבת פרשבורג, יושם באופן מלא על ידי תלמידיו ותלמידיהם במשך שנים רבות בהונגריה. המודל המאוחד שפותח על ידי ר' מאיר שפירא בישיבת חכמי לובלין, יושם בישיבת חכמי לובלין בבני ברק על ידי תלמידו ר' שמואל וואזנר.

בשאר המודלים ראשי הישיבות לא יישמו בפועל את תוכניות הלימודים בישיבות השונות בהם בדקנו את היישום. לא יושמו על ידי ראשי הישיבות שבתוכנית הלימודים בישיבתם נבדק היישום.

לימוד התלמוד הבבלי ממשיך להיות גולת הכותרת של הלימודים בישיבות, גם במאה ה-21. בישיבות השונות יש שיטות רבות ומגוונות להוראה ולימוד התלמוד, ותוכניות לימוד רבות. אפשר להבחין בהשתלשלות השיטות השונות ללימוד התלמוד הבבלי, אל שיטות הלימוד בימינו. מחקר זה מהווה בסיס לבדיקת שיטות לימוד התלמוד הבבלי בימינו.